Tom Behnke (KF), 2007-01-11:
Jeg kunne ikke lade være med at sidde og spekulere på, at hr. Kim Christiansen nævnte en del love, som vi ikke alle sammen kommer i kontakt med gennem livet, men at der er en lov, man møder på et eller andet tidspunkt, og det er arveloven.
Der sad jeg og tænkte på, at de fleste af os vel også bliver ramt af tyngdeloven til daglig, men den har vi selvfølgelig heller ikke vedtaget her i Folketinget.
Når jeg kigger på forslaget om arvelov, så ligger den for mig at se i tre store puljer.
For det første går vi ind med lovforslaget og sikrer, at arvelader får større dispositionsmuligheder, altså en større selvbestemmelse over, hvad man vil med det, man lader gå i arv, eller det, som går i arv.
Med forslaget går man ind og begrænser således, at det fremover kun er en fjerdedel af arven, som er tvangsarv.
Det betyder altså, at arvelader kan, hvis man ønsker det, bestemme over tre fjerdedele af det, som går i arv.
Den anden del af en moderne arvelov handler om, at man ligestiller ægtefælle og børn, altså således at man arver halvt hver.
Og et tredje element, som også hører med til en moderne arvelov, er, at man laver en bedre sikring af samlever, således at hvis samlevende ønsker det, kan man oprette et udvidet samlevertestamente, og dermed ligestiller man faktisk samlevende med gifte.
Det er efter vores opfattelse en moderne arvelov, fordi nutidens familiemønstre jo i mange tilfælde er mere sammensatte end i gamle dage, om jeg så må sige.
Det kan man vel godt tillade sig at sige, selv om den arvelov, vi nu reviderer, er fra 1963, men det er jo også et par dage siden.
Derudover tager lovforslaget i høj grad hensyn til, at den aktuelle ægtefælle, om jeg så må sige, kan sikres bedre og dermed f.eks. kan blive i den fælles bolig.
Det vil altså sige, at man ikke får de uheldige situationer, hvor nogen render fra hinanden og bliver gift igen og pludselig står i en helt ny situation rent arvemæssigt, men at forslaget her tager hensyn til det, og at man bedre kan sikre den ægtefælle, man har, end man kan med den nuværende lovgivning.
Forslaget tager også i høj grad – synes jeg – hensyn til en bedre mulighed for generationsskifte.
Generationsskifte kan jo ofte være problematisk.
Det kan være problematisk dels at få det til at fungere, dels at følge de spilleregler, der er i dag.
Vi synes, det er godt, at ministeren fremsætter et forslag, som i langt højere grad tager hensyn til generationsskifte, idet arvelader jo i højere grad kan bestemme, at en af arvingerne skal arve f.eks. virksomheden eller bedriften, eller hvad det kan være, og at man på den måde kan sikre, at virksomheden går i arv uden at gå i stykker.
Det kan man, fordi arvelader med det nye forslag kan bestemme over tre fjerdedele af arven, fordi arven til den enkelte kan begrænses til en million, og fordi arvelader kan bestemme, at en eller flere arvinger skal arve et kontant beløb og altså ikke nødvendigvis mursten eller andet materielt gods.
På den måde har man altså i den grad taget højde for, at det skal være noget mere smidigt at gennemføre generationsskifter, således at f.eks. virksomheder kan leve videre uden at blive ødelagt.
Med hensyn til det andet lovforslag, som vi også behandler her, nemlig L 101, om indsættelse af begunstigede i forsikringsordninger og pensionsopsparingsordninger, kan man sige, at den del også lige får en ansigtsløftning, nu når vi er i gang.
Det er også et forslag, som vi synes er utrolig positivt, nemlig at man går ind og siger, at ugifte samlevende fremover vil være at betragte som nærmeste pårørende.
Og jeg kan kun tilføje: naturligvis.
Der kommer så den her åbenhed og smidighed, som naturligvis hører til, nemlig at arvinger skal oplyses om, at der er indsat begunstigede, og at arvingerne således kan gå ind og gøre indsigelse, hvis det er sådan, at man ønsker det.
Man får altså en langt mere smidig behandling af de her sager, og det er selvfølgelig noget, som vi alle sammen burde kunne bakke op om, og det er egentlig også det, som jeg hører man gør her i dag.
Vi kan i hvert fald fra konservativ side give vores fulde støtte til begge lovforslag.